Gruppen oppsto da de tidlige rovpattedyrene (miacider) for omkring 42 millioner år siden begynte å dele seg i to distinkte grener: Feliformia og Caniformia. Artene som dannet grunnlag for de katteelignende rovpattedyrene var typisk skogsdyr som smygjaktet på byttet, mens artene som dannet grunnlag for de hundelignende rovpattedyrene var mer mobile og typisk opportunistiske i levesettet. Dette var gjerne dyr med god utholdenhet, som i stor grad fanger bytte ved å løpe etter det, ikke ved å snike seg innpå slik mange andre rovdyr gjør.